钦定古今图书集成/方舆汇编/职方典/第1331卷 > 《和山麻石岩记》王天与
## 钦定古今图书集成/方舆汇编/职方典/第1331卷 > 《和山麻石岩记》王天与

兴宁隶惠阳，为邑蕞，然小且僻，而山川之寄胜则名
焉。予曩未第时，尝游邑之和山麻石岩者，深广数丈
许，幽閴辽敻，碧罗作门，天造地设，两峰环抱。一峰高
耸，周道左达，丹崖右立，山云时封，石乳日滴，真胜地
也。岩中清冷如浸，有数石佛，邑人祈祷感应。盖因地
而灵，固其所也。余拜官宁都，明年丁丑，邑侯祝公允
明率大夫士人游览其胜，曰：“斯岩之成，天也。复得人
力以成之，胜概倍增矣。”佥曰俞侯。遂出资以倡之。落
成于己卯之夏，绘图而来，属记其事。余展图览之，故
山佳景，宛然在目。则知两楹植以石柱，四围缭以栏
干。岩畔清泉一泓，引为流觞曲水。外则造桥通道、凿
沼插荷，以为士大夫至止而畅幽情也。前门后堂，左
庑右廊，悉因自然之势而成之。丹漆黝垩，焕然一新。
岩之风景，可与“神光”并列，为首称也。余他日归田，获
与诸君履崭岩而舒啸，谅所得于岩者，当非昔比万
万矣。